钦定古今图书集成/理学汇编/文学典/第200卷 > 《跋南谿诗》前人
## 钦定古今图书集成/理学汇编/文学典/第200卷 > 《跋南谿诗》前人

故丞相馀干赵公当国，天下所谓君子者皆聚本朝，
其游于门延于塾者，亦极一时之选，南谿先生其人
也。忠定诸子师焉，家事咨焉。先生当赵公盛时，绝口
无自媒之言。及赵公去时事变，门下客类埽迹避祸。
惟先生忼慨悲愤，往往发于诗文，同其忧患，而不同
其冨贵，可谓“特立独行之士矣。”其先友林丈井伯，亦
赵公客也。每言先生虽终身隐约，然刻意教子，手钞
庆历四谏奏议授之。子后贵显，是为给事公。遍历台
院，果如先生所期。给事出帅番禺，出诗一编示某曰：
“吾先人之所作也。”某袖归熟读，窃以为先生诗兼众
体，歌行布置起结，仿佛少陵《明妃曲》。卒章致意于乌
孙两公主，先王姬，后宫嫔，实前人所未发。《题山谷书
范滂传》，借汉事痛党祸，尤当时所难言。古体若槁而
泽，若质而绮。《秋花》云：“挹香不盈怀，飧英澹无味。”又云：
“向来红与紫，随流去如云。虽有故枝在，落叶何纷纷。”
幽闲微婉，有无穷之味，殆先生自况也。唐律属辞如
谐乐，用事如破的，一字不可易置。其《题清音堂》云：“赋
诗才刻画，语堕渺茫”间。前辈谓“渊明不为诗，写其胸
中之妙”尔先生有焉。某闻先生所著非一书，方将从
给事公端拜求观，而被命出岭，解印之期甚迫，传业之心不遂。姑识所见所闻于先生诗卷之后。先生名
简，字某，鄱阳人。井伯丈名成季，莆人，艾轩犹子。